 NA CHARLES WASONGA BAADHI ya wabunge wa kutoka Nairobi na Mlima Kenya wamekosoa hatua ya Gavana wa Nairobi Johnson Sakaja ya kupiga marufuku wachuuzi kuendesha biashara zao katikati mwa jiji la Nairobi. Wakiongozwa na Mbunge wa Starehe Amos Mwago, wabunge hao mnamo Alhamisi walimsuta Bw Sakaja kwa kufeli kushirikisha viongozi wa kisiasa wa Nairobi katika kufikia uamuzi kama huo unaoathiri maisha ya maelfu ya wakazi wa kaunti hiyo wasio na ajira. Mnamo Jumatano, Bw Sakaja alipiga marufuku uchuuzi kando mwa barabara za jiji na katika veranda za maduka kama sehemu ya mpango wake wa kuondoa msongamano katikati mwa jiji. Msongamano huo pia husababishwa na wahudumu wa pikipiki za uchukuzi,almaarufu bodaboda. Bw Sakaja alisema marufuku hayo yaliyoanza kutekelezwa Alhamisi yanalenga kuzima mwenendo mbaya wa wachuuzi hao wa kuvuruga biashara za wenye maduka ambao pia hulipa ushuru na ada nyingine kwa kaunti hiyo. “Hatua hii inalenga kuwahakikishia wachuuzi hawa usalama wao na kuruhusu magari kupita bila kutatizika. Aidha, si haki kwa wachuuzi kuziba malango ya wenye maduka kwa kuuza kwenye veranda kwa sababu wenye maduka pia ni walipa ushuru,” akasema kwenye mkutano na maafisa wake katika City Hall. Bw Sakaja aliamuru idara ya ulinzi katika serikali ya kaunti ya Nairobi kutoruhusu wachuuzi kuendesha biashara kando mwa barabara na veranda haswa nyakati za kazi. Lakini wabunge hawakubaliani na agizo hili la Bw Sakaja. “Bw Sakaja anafaa kukumbushwa kwamba wachuuzi hawa walimpigia kura. Hawana pahala pengine pa kusaka mkate wa kila siku. Ni makosa kuwafurusha kutoka katikati mwa jiji,” Bw Mwago akawaambia wanahabari katika majengo ya bunge. Kwa upande wake, Mbunge wa Embakasi Kaskazini James Gakuya akasema hivi: “Tuliendesha kampeni chini ya kauli mbiu ya kutetea masilahi ya mahasla. Sakaja anapaswa kukumbuka kuwa wengi wa wapiga kura Nairobi ni mahasla. Hatuna shamba la kulima Nairobi. Shamba letu ni uchuuzi.” Wabunge walioandamana na wawili hao ni James Gathiru (Embakasi ya Kati), Simon Kang’ara (Ruiru), John Kiarie (Dagoretti Kusini), na Edwin Mugo (Mathioya) miongoni mwa wengine. Aidha, walimlaumu Gavana Sakaja kwa kuwafurusha wachuuzi pasina kuwapa sehemu mbadala ya kuendeshea biashara zao. “Tunamtaka Gavana Sakaja kubatilisha agizo hilo na kuwaruhusu wachuuzi kurejea katikati mwa jiji hadi atakapopata sehemu mbadala ya wao kuendeshea biashara,” akasema Bw Gathiru. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  